(vovworld)- ວັນທີ 18/6, ກອງປະຊຸມສຳມະນາທີ່ມີຫົວຂໍ້ວ່າ:“ຫວຽດນາມໃນທ່າມກາງຄວາມເປັນຫລາຍຮູບຫລາຍແບບປະຈຸບັນ” ດຳເນີນໄປໃນວັນທີ 17/6 ຢູ່ ສຳນັກງານສະພາສູງຝລັ່ງ ຢູ່ ນະຄອນຫລວງ ປາຣີ. ກ່າວຄຳເຫັນນະທີ່ນີ້, ທ່ານ ເຢືອງຈີຢູງ, ເອກອັກຄະລັດຖະທູດຫວຽດນາມ ປະຈຳ ຝລັ່ງ ໄດ້ຊີ້ໃຫ້ເຫັນບັນດາຜົນງານອັນໃຫຍ່ຫລວງຂອງຫວຽດນາມພາຍຫລັງເກືອບ 3 ທົດສະວັດແຫ່ງການປ່ຽນແປງໃຫມ່ ແລະ ເນັ້ນຫນັກວ່າ: ໃນສະພາວະວິກິດການເສດຖະກິດທົ່ວໂລກພວມແກ່ຍາວ, ຫວຽດນາມ ຍັງຄົງຮັບປະກັນການຈະເລີນເຕີບໂຕຢູ່ໃນລະດັບກວ່າ 5% ໃນຊຸມປີຜ່ານມາ. ນະໂຍບາຍສ້າງຄວາມສະດວກໃນການດຶງດູດການລົງທຶນຂອງລັດຖະບານຫວຽດນາມ ໄດ້ຊ່ວຍໃຫ້ຫວຽດນາມ ກາຍເປັນສະຖານທີ່ດຶງດູດນັກລົງທຶນຕ່າງປະເທດເປັນຈຳນວນຫລວງຫລາຍ, ໃນນັ້ນ ມີວິສາຫະກິດຝລ່ັງ. ທ່ານເຢືອງຈີຢູງ ແຈ້ງໃຫ້ບັນດາຜູ້ແທນຊາບກ່ຽວກັບການຜັນແປຫລ້າສຸດກ່ຽວກັບຄວາມເຄັ່ງຕຶງຢູ່ທະເລຕາເວັນອອກ. ບັນດາຜູ້ແທນລ້ວນແຕ່ອອກສຽງຄັດຄ້ານການກະທຳຂອງຈີນ ຕັ້ງຮ້ານເຈາະນ້ຳມັນຢ່າງຜິດກົດໝາຍຢູ່ເຂດເສດຖະກິດຈຳເພາະ ແລະ ເຂດໄຫລ່ທະວີບຂອງຫວຽດນາມ ພ້ອມທັງຮຽກຮ້ອງຈີນ ຖອນຮ້ານເຈາະນ້ຳມັນອອກຈາກເຂດເສດຖະກິດຈຳເພາະ ແລະ ເຄົາລົບກົດໝາຍສາກົນ.
ກ່າວຄຳເຫັນທີ່ກອງປະຊຸມສຳມະນາ, ນາຍພົນ Daniel Schaeffer, ອະດີດທູດທະຫານ ຝລ່ັງ ປະຈຳຈີນ, ໄທ ແລະ ຫວຽດນາມ ເນັ້ນຫນັກວ່າ: ເອີລົບ, ອາເມລິກາ ແລະ ທົ່ວໂລກ ຄວນມີສຽງເວົ້າ ເພື່ອສະກັດກັ້ນນະໂຍບາຍແຜ່ອຳນາດ ແລະ ບັນດາການກະທຳ
ລ່ວງລ້ຳຂອງຈີນ ສຳລັບຫວຽດນາມ ຫລືບັນດາປະເທດອື່ນໃນພາກພື້ນຄື: ຟິລີບປີນ.
“ບໍ່ພຽງແຕ່ ຝລ່ັງ ຫລື ເອີລົບ ຕ້ອງມີຄວາມຮັບຜິດຊອບສະແດງທັດສະນະວິຕົກກັງວົນເທົ່ານັ້ນ ຫາກຕ້ອງມີການກະທຳໃນທົ່ວໂລກ ເພື່ອໃຫ້ຈີນ ບໍ່ທວງເອົາເສັ້ນທາງ 9 ຕອນຕາມເຈດຈຳນົງຂອງເຂົາເຈົ້າ. ທີສອງ, ບັນດາປະເທດ ອາຊຽນ ແລະ ຈີນ ໄດ້ເປັນເອກະພາບກ່ຽວກັບຖະແຫລງການປະພຶດຂອງບັນດາຝ່າຍຢູ່ທະເລຕາເວັນອອກ, ສະນັ້ນ ການເຄື່ອນໄຫວຕັ້ງຮ້ານເຈາະນ້ຳມັນຂອງຈີນຢູ່ເຂດເສດຖະກິດຈຳເພາະຂອງຫວຽດນາມ ແມ່ນລະເມີດຫລັກການ ແລະ ຖະແຫລງການດັ່ງກ່າວ ຊື່ງຈີນໄດ້ລົງນາມ.”